शराब ! शराब ! शराब ! शराब ने उसदे कन्नें मिगी बी रोह् ड़ेआ। मेरी जवानी दी, मेरियें हीखियें ते तांगे दी बरबादी पुट्‌टी। ब्होइयै औने आले दिनै शा लेइयै अज्जै तगर चतरफी शराब मै खिलरदी आई ऐ। पहले रोज मै, उस रातीं में लक्खां हीखिआं ते मेदां लेइयै उसगी बलगा करदी ही। जीयां हर जोआन कुड़ी बल्गदी ऐ। ते दरोआजे च बैठे दे सवेर होई गेई। ते फी में किन्नियां गै रातां दरोआजे च बेइयै इस आसै पर कटि्टयां जे उस ने औनां ऐ। ओ अज्ज औग। ओ कल औग। पर ओ ध्याड़ा चढ़ेआ गै नईं जे ओ बगैर शराब पीते दे घर आया होऐ। में ते कइयें रजें तगर उस गी ए बी नईं पुच्छी सक्की जे उस ने मिगी व्याइयै ल्यान्दा ऐ तां की ? धुखने ताईं ? जलने भुज्जने ताईं ? अन्दरो-अन्दरी सुलगाने ताईं ? जिनें दोस्त कच्छ ओ शराब पी ऐ ढठ्‌ठा रौह्‌न्दा हा जेकर उन्दा बस्स चलदा तां उनें अपनीयां बदनीतां तोड़ चाड़ लैनियां हियां। पर मेरे भागें च अज मता किस लखोए दा हा। नौकरी करनी ! उसदी बुड्ढी ते लुन्जी माता दी दिक्ख-रेख करनी। ते सब्भै किश करदे होई सारें दियें अक्खीं च रड़कदे रौह्‌ना।